錢氏通惠泉
作者：葛勝仲
朝代：宋

paragraphs: 山翁徹骨清，日飲一瓢水。
天公隱其窮，殆将貽石髓。
先敕西神君，一派疏清泚。
初驚石罅出，盈科來未已。
其瀦爲淵潭，其滙則沼沚。
酌比九隴泉，餳味參差是。
一甌紫筍春，牙頰留甘美。
餘波共濯纓，濺沫邀洗耳。
山中有異事，喜甚屐折齒。
長安昊天觀，秦吳隔千里。
妄云脉絡通，道人真疏矣。
寄語贊黄公，未應停水遞。